Ringo Starr

Sir Ringo Starr (eredeti nevén Richard Starkey) (Liverpool, 1940. július 7. –) brit zenész, egykor a Beatles együttes tagja.

Jellemzése 
Előadását egyenletes, megbízható dobjáték és újító jellegű szólók jellemzik. Kedves, nyugodt személyisége lévén jól kijött a zenekar többi tagjával.
1965-ben vette feleségül Maureen Coxot, akitől 1975-ben elvált. Közös gyerekeik Zak, Jason és Lee. 1981-ben újra megnősült, felesége Barbara Bach, színésznő, akinek legemlékezetesebb alakítása: Bond-lány A kém, aki szeretett engem című filmben.

Korai évei 
Richard Starkey Liverpool munkásnegyedében nőtt fel. Gyermekkorában két súlyos betegsége is volt, amelyek miatt összesen három évet töltött kórházban, így iskolai tanulmányaival lemaradt kortársaitól. A liverpooli Rory Storm and the Hurricanes dobosa volt 1959 és 1962 között, akikkel ugyan azokban a klubokban játszott Liverpoolban és Hamburgban, mint a Beatles. 1962. augusztus 16-án a Beatles megvált akkori dobosától, Pete Besttől, s Ringót kérték fel a helyére.

Szerepe a Beatlesben 

Starr dobstílusa fontos szerepet játszott a Beatles hangzásában. Világszerte sok dobos példaképei között tartja számon, például Max Weinberg az E Street Bandtől, Liberty De Vitto (Billy Joel dobosa), Phil Collins és Andy Sturmer a Jellyfishből. Collins szerint Ringót „mérhetetlenül alábecsülik. Az »A Day in the Life« dobszólója nagyon összetett. Kiválaszthatnánk mai nagyszerű dobosokat és megkérhetnénk őket, hogy így játsszanak. Nem tudnák, hogyan csinálják.” Mark Lewisohnnak a Beatles lemezfelvételeire vonatkozó széles körű felmérése megerősítette, hogy Starr következetes, professzionális és rendkívül megbízható volt: a zenekar nyolcéves történetében aligha egy tucat alkalommal kellett leállítani felvételeket az ő hibájából, miközben a másik három társának játékában bekövetkezett hibák rengeteg leállást és újravételt okoztak. Starr nyilatkozata szerint a dobjáték szempontjából a valaha is előadott legnehezebb Beatles szám a „Rain” volt.

Lennon, McCartney és Harrison mind állították, hogy Ringo a világ legjobb dobosa, bár amikor egy interjúban erre rákérdeztek, Lennon gúnyosan annyit válaszolt „A Beatlesben nem ő a legjobb!” Ezzel utalt a White Albumon szereplő „Back in the USSR”-re, amelyben Paul volt kénytelen a dobokon játszani. Nem sokkal a felvétel előtt Ringo kiviharzott a stúdióból (a zenekar többi tagja közötti feszültség borította ki) és két hétig nem is tért vissza, ezért a "The Ballad of John and Yoko" és a "You Know My Name (Look Up the Number)" esetében is Paul ült a dobok mögött, mivel csak ő és Lennon volt elérhető. Voltak további Beatles-számok, amelyekben szintén nem ő dobolt. Például az együttes első kislemezén (Love Me Do/P.S. I Love You) Ringo Starr helyett egy stúdiódobos, Andy White hallható, ugyanis George Martin, a zenei producer nem volt mindenben elégedett Ringo játékával, az akkori szigorú elvárásoknak nem felelt meg.

Ringo általában egy számot énekelt albumonként. Néhány esetben kifejezetten neki írták a szöveget és a dallamot, mint John Lennon a „With a Little Help from My Friends”-et a Sgt. Pepper’s Lonely Hearts Club Band lemezen, vagy Paul McCartney a „Yellow Submarine”-t a Revolveren. Ezek dallamvezetése szándékosan egyszerűsített, figyelembe veszi Starr hangterjedelmét – „With a Little Help from My Friends” nagy része például nem több, mint öt hang távolságban énekelhető.

A zenekar tagjai közül ő írta a legkevesebb számot. Ezek közül kettő, a „Don’t Pass Me By” (White Album) és az „Octopus’s Garden” (Abbey Road) jelent meg Beatles lemezen. Ez utóbbihoz kapott némi segítséget George Harrisontól, aki érdeklődni kezdett a country zene iránt, épp Ringo hatására (a Rubber Soul-on helyet kapott „What Goes On” társszerzője volt).

Szólókarrierje 
A zenekar felbomlása után elkészített két slágerlistás számot, "It Don't Come Easy" és "Back Off Boogaloo" címmel, valamint részt vett Harrison ’Koncert Bangladesért’ projektjében.
1973-ban jött ki a Ringo album, amelyen, bár különböző számokon, de mindhárom volt csapattársa részt vett. Váratlan módon ez lett a legsikeresebb ex-Beatle projekt abban az időben. A következő, Goodnight Vienna lemez is sikeres volt, olyan számokkal, mint a "Photograph" (társszerzője Harrison), "You're Sixteen", "I'm the Greatest" (szerzője Lennon), "Only You", és a "No No Song".

Ezután Starr műveinek jelentősége folyamatosan csökkent, bár időnként kiadott egy-egy albumot. 1989-ben tűnt fel ismét, amikor koncertturnét szervezett Ringo Starr and His All-Starr Band néven jól ismert zenészek egy csoportjával. A koncerteken először Ringo énekelt néhány Beatles dalt, majd mindegyik zenész előadott egyet a saját számaiból, Ringoval a doboknál, aztán ismét Ringo következett, majd még egy kör a többiekkel. 2003-ban került sor a nyolcadik turnéjukra.

Számos filmben szerepelt, például a Candy (1968), a The Magic Christian (1969) (Peter Sellers mellett), a Son of Dracula (1974) vagy a Caveman (1980). Ő játszotta Larry törpe szerepét Frank Zappa filmjében, a 200 Motelsben (1971). Különösen jó kritikákat kapott a brit That'll Be the Day (1973) filmben nyújtott alakítása.

1991-ben szerepelt A Simpson család című rajzfilmsorozat egyik epizódjában, ahol saját magát alakította. 2005 januárjában Stan Lee képregényrajzoló bejelentette, hogy következő szuperhősét Ringo alapján mintázza meg.

Sikeres számai 
 It Don't Come Easy 1971 #4 US, #4 UK 
 Back Off Boogaloo 1972 #2 UK, #9 US 
 Photograph 1973 #1 US, #8 UK 
 You're Sixteen 1974 #1 US, #4 UK 
 Oh My My 1974 #5 US 
 Only You (And You Alone) 1974 #6 US, #28 UK 
 No No Song b/w Snookeroo 1975 #3 US 
 (It's All Da-Da-Down To) Goodnight Vienna 1976 1975#31 US 
 A Dose of Rock 'n' Roll #26 US 
 Wrack My Brain 1981 #38 US 
 Weight of the World 1992 #72 UK 
 Don't Go Where The Road Don't Go 1993 
 La De Da 1998 
 Never Without You (with electric guitar played by Eric Clapton) 2003

Érdekességek 
 1996-ban egy japán hirdetésben almaszószt reklámozott. Ez véletlenül épp a Ringo jelentése, japánul.
 Később egy Pizza Hut-reklámban is szerepelt.
 Ő volt a Thomas, a gőzmozdony narrátora az első két évadban.
 1971-ben egy spagettiwesternben vállalt szerepet, Ferdinando Baldi Vakemberében, ahol az anti-hős szerepét játszotta.

Albumai

Szólistaként 
 Sentimental Journey (1970)
 Beaucoups of Blues (1970)
 Ringo (1973)
 Goodnight Vienna (1974)
 Blast From The Past (1975)
 Ringo's Rotogravure (1976)
 Ringo the 4th (1977)
 Bad Boy (1978)
 Stop and Smell the Roses (1981)
 Old Wave (1983)
 Starr Struck: Best of Ringo Starr, Vol.2 (1989)
 Time Takes Time (1992)
 Vertical Man (1998)
 I Wanna Be Santa Claus (1999)
 Ringo Rama (2003)
 Choose Love (2005)
 Liverpool 8 (2008)
 Y Not (2010)
 Ringo 2012 (2012)
 Postcards from Paradise (2015)
 What's my name (2019)

The All-Starr Band albumok és VH1 Storytellers 

 Ringo Starr and His All-Starr Band (1990) 
 Ringo Starr and His All-Starr Band: Live From Montreux (1993)
 Ringo Starr and His Third All-Starr Band (Volume 1) (1997)
 VH1 Storytellers: Ringo Starr (1998)
 Ringo Starr and His All-Starr Band: The Anthology… So Far (2001)
 KING BISCUIT FLOWER HOUR PRESENTS Ringo & His New All Starr Band (2002)
 Extended Versions: The Encore Collection (2003)
 Ringo Starr and His All-Starr Band Tour 2003 (2004)

További információk 
 Ringo Starr hivatalos weblapja
 Ringo Starr and His All-Starr Band zenekar honlapja
 Ringo az IMDb-en

The Beatles
Brit dobosok
Nevet változtatott brit személyek
1940-ben született személyek
Rockzenészek
Élő személyek
Liverpooliak
American Music Awards-győztesek
Grammy-díjasok
Oscar-díjasok
Emmy-díjasok